google/wiki40b huggingface dataset:
Richard Sinclair

Liv og virke

Richard Sinclair har i løpet av årene jobbet med mange musikere. Han startet å spille for en gruppe kalt Wilde Flowers i 1963, hvor han ble til 1966. Den musikkstilen som han og andre innenfor samme region og tid sto for har blitt karakterisert som «Canterbury-sounden». Neste stopp ble Caravan, som han var med på grunnlegge sammen med blant annet fetteren Dave Sinclair. Han var delaktig på albumene Caravan (1968), If I Could Do It All Over Again, I'd Do It All Over You (1970), In the Land of Grey and Pink (1971) og Waterloo Lily (1972). Sinclairs neste innspilling ble med en annen progrockgruppe, Hatfield and the North hvor han spilte bass på deres album fra 1973 med samme navn. I 1974 arbeidet han med Robert Wyatt på hans album Rock Bottom, mens han deretter jobbet med det neste Hatfield and the North-albumet Rotter's Club i 1975. I 1976 jobbet han med Kevin Ayers' album Odd Ditties.
I 1977 begynte Sinclair å jobbe med et annet progrockband som het Camel. Han arbeidet med deres album Rain Dances fra 1976 og Breathless fra 1978. Han var også delaktig i de påfølgende turneene og han ble samtidig kreditert på livesamlealbumet «A Live Record» som kom ut i 1978.
Etter den siste turneen med Camel gikk han tilbake til studio med Hatfield and the North og ga ut albumet «Afters» som ble utgitt i 1980. I 1982 var han med å utgi National Healths album D.S. Al Coda. Hans neste innspilling kom ikke før 1988 da Cahoots med Phil Miller ga ut albumet Split Seconds. I 1992 opprett han en ny gruppe som ble kalt for Caravan of Dreams med Andy Ward og ga han ut albumene Caravan of Dreams i 1992, An Evening of Magic i 1994. Det samme året utga han også det første soloalbumet R.S.V.P.
Etter flere år i Canterbury, hvor han jobbet med ulike soloprosjekter, flyttet han i august 2006 til Italia. Sinclair gjestet for øvrig Oslo Prog Festival ved Sogn Studentby på sensommeren 2005, hvor han holdt en intim konsert med Oslo-bandet Panzerpappa.
Adamstuen

Adamstuen er et boligstrøk sørvest for Ullevål sykehus i Oslo som grenser til boligstrøkene Fagerborg, Valleløkken og Lindern. Strøket hører til bydel St. Hanshaugen som ligger på Oslo Vest. Adamstuen blir betjent av en holdeplass på Ullevål hageby-linjen.
Opprinnelig var Adamstuen-området en eiendom utskilt fra Store Ullevål gård, ca. 42 daa, som omtrent tilsvarer området mellom Ullevålsveien, Kirkeveien og Sognsveien.
Navnet kommer etter kjøpmann Adam R. Steen som var eier ved sin død i 1807. Eiendommen tilhørte senere statsminister Emil Stang. Eiendommen ble kjøpt av Oslo kommune i 1911 for å bedre atkomsten til sykehuset. Nedre Adamstuen er bevart (Ullevålsveien 90). Dette er en tømmerhytte fra ca. 1840.
I 2008 vedtok Stoltenberg II-regjeringen å flytte Veterinærhøgskolen fra Adamstuen til Ås i Akershus. Denne beslutningen ble umiddelbart svært kontroversiell, og ble kritisert av både politikere og forskere. (se: Utflyttingen av Veterinærhøgskolen til Ås)
I senere tid har det vært planlagt å oppgradere plassen ved trikkeholdeplassen, for bl.a å oppnå en høyere estetisk standard.
Ungarns Grand Prix 2009

Kvalifisering

Under avslutningen av del to av kvalifiseringen ble Felipe Massa skadet da hjelmen hans ble truffet av en gjenstand og han skled rett frem og av banen. Massa ble sendt til sykehus etter ulykken, og kvalifiseringen ble utsatt. Rubens Barrichello meldte at han merket at noe falt av bilen hans, like før ulykken. Senere ble det klart at Massa hadde pådratt seg et kutt i pannen, en bruddskade på hodeskallen og hjernerystelse. Han måtte derfor opereres, og måtte stå over løpet.
Da kvalifiseringen nærmet seg avslutningen, fikk tidssystemet en feil. Når dette var i orden igjen, endte kvalifiseringen med at Fernando Alonso hadde fått raskeste tid, med sin første pole siden Italias Grand Prix 2007.

Løpet

Da løpet settes igang Sebastian Vettel bakover til åttendeplass fra sin andreplass etter en dårlig start. Lewis Hamilton kommer seg opp på en andreplass, men blir raskt forbikjørt av Mark Webber. Kimi Räikkönen på sin side er borti både Hamilton og Vettel, og sistnevnte melder etterhvert fra om skade på bilen.
Alonso går inn i pit for dekkskift på den ellevte runden, men det blir raskt klart at det er noe alvorlig feil, da materiale ses flyvende vekk fra dekket, og allerede i den tolvte runden får Alonso store problemer, da han mister sitt høyre framhjul, og må krype tilbake til pit på tre hjul, noe som overlater ledelsen til Hamilton, og sender Alonso helt tilbake på 18.- og sisteplass. Alonso bryter løpet etterhvert pga skadene på bilen. I 15. runde må også Adrian Sutil gi seg på grunn av motorproblemer.
I 19. runde går både Webber og Räikkönen i pit samtidig, og det oppstår dramatikk da Webber nesten kolliderer med Räikkönen når han kjører ut fra dekkskiftet sitt. Webber blir like etter passert av Timo Glock.
Vettel må gå i pit etter 27 runder, da det bakre hjulopphenget går i stykker på bilen. Tyskeren utbryter «Something is broken, something is broken, I can't control the car anymore.» Vettel returnerer til løpet på en 17.-plass, helt bakerst i feltet. Tyskeren gir seg etter bare noen få runder.
I 39. runde går Sébastien Buemi rundt og kjører av banen, men klarer å komme seg inn igjen. Han blir derimot passert av debutant og lagkamerat Jaime Alguersuari og havner helt bakerst.
Lewis Hamilton vant løpet foran Räikkönen og Webber. Dette var hans første seier i 2009-sesongen, og den første siden Kinas Grand Prix i oktober 2008.
Natasha Morrison

Idrettskarriere

Morrison deltok ved CARIFTA Games 2008, der hun var med på Jamaicas lag i ungdomsklassen (U17) som vant 4 x 100 meter stafett. De løp på 46,51. Individuelt deltok hun også på 100 meter, og kom der på 5.-plass med 12,03 sekunder. Michelle-Lee Ahye vant denne øvelsen.
Hun deltok ved det Panamerikanske juniormesterskapet i friidrett i Miramar i 2011 kom Jamaica på 2.-plass på 4 x 100 meter stafett, der Morrison løp sammen med Daniel Williams, Celia Walters og Cardine Copeland. Hun deltok også på 100 meter, der hun kom på 5.-plass med tiden 11,59.
Ved IAAF World Relays 2015 i Nassau deltok hun på det jamaicanske laget som vant 4 x 100 meter stafett. De andre på laget, som løp i finalen, var Simone Facey, Kerron Stewart, Schillonie Calvert og Veronica Campbell-Brown. 
Hun deltok på 100 meter ved VM i friidrett 2015. Der satte hun personlig rekord i semifinalen, med 10,96, og kvalifiserte seg til finalen. I finalen løp hun på 11,02 og endte på 7.-plass.
Silvana Imam

Biografi

Imam vokste opp i Jakobsberg. Hennes mor er født i Samogitia, Litauen og faren i Syria. Ved siden av musikerkarrieren har Imam studert psykologi.  Hun er medlem i hiphopkollektivet RMH. 
I mai 2014 utkom hennes EP När du ser mig - Se dig, hvor Adam Tensta og Julia Spada medvirket. Silvana Imam ble i januar 2015 signert på Sebastian Ingrossos plateselskap Refune Records. I april 2015 utkom hennes andre EP, Jag dör för dig.  Hun har de senere årene mottatt flere svenske priser for årets tekstforfatter, årets homo og har mottatt Guldmicken på den svenske P3 Gull for beste live-artist .
Øvre Jegersbergvann

Øvre Jegersbergvann er en innsjø i Kristiansand kommune i Vest-Agder.  Området rundt vannet, Jegersberg er et av de mest besøkte friluftsområdene i Kristiansand, med lysløype langs østenden av Øvre Jegersbergvann og turstier rundt hele innsjøen.  Det finnes flere toaletter. Nedenfor demningen vest i Øvre- ligger Nedre Jegersbergvann ved Gimlemoen, også kalt Papirmøllevannet etter papirmølla som en gang lå der.  
I vestenden av vannet er det en liten sandstrand, badeflåter, vannrutsjebane, toalett og søppelstativ som gir gode muligheter for bading om sommeren. Se også badeplasser i Kristiansand.
Som følge av lekkasje i demningen, har det vært en svært lav vannstand de seinere årene.
Machaya obstinata

Utseende

Machaya obstinata er en middelsstor (vingespenn ca. 36 millimeter), gul/oransje og svart sommerfugl. Oversiden hos hannen er oransje med bredt svarte ytterkanter på vingene, undersiden er svart med en stor, gulaktig flekk på forvingen. Hunnen av denne sjeldne arten er foreløpig ukjent.

Levevis

Arten er funnet i tåkeskog ca. 1700 meter over havet, på østsiden av Andesfjellene.

Utbredelse

Arten er funnet i Ecuador, i Tungurahua-provinsen.
Dusgard

Dusgard eller Dusgård er en gård i Ringsaker i Hedmark, på Ring like nord for Moelv. Dusgård var embedsgård for residerende kapellan i Ringsaker fram til 1925 da Ringsaker prestegjeld ble delt. Gården har gjennom åra vært bosted for flere kjente forfattere som Conrad Nicolai Schwach, Barbra Ring og Ronald Fangen.
Conrad Nicolai Schwach (1793–1860) ble født og vokste som prestesønn opp på Dusgard, men har ikke skrevet noe som kan relateres til gården. Siden leide forfatterinnen Barbra Ring Dusgard. Jordvegen ble utskilt, og garden Dusgård eies av familien Frydenberg/Løvland mens den tradisjonsrike hovedbygningen fra 1850 med tilliggende hage er en selvstendig enhet. I 1937 kjøpte Ronald Fangen hovedbygningen  og flyttet inn her. Dusgård ble hans hjem til han omkom  i en flyulykke ved Fornebu i 1946. Hans enke og de to døtrene ble boende i Ringsaker. Etter Fangens død kjøpte forfatteren og forlagsmannen Nils Lie Dusgård og ble boende der til sin død. I 2010 ble hovedbygningen kjøpt av skuespilleren Ingjerd Egeberg og Geir Bergkastet.
2. armé i Russland

2. garde-armé eller 2. kombinerte armé (russisk 2-я общевойсковая Краснознамённая армия) er en styrke på operasjonelt nivå i Sentrale militærdistrikt i Russland med hovedkvarter i Samara.
2. garde-stridsvognarmé er et tidligere navn.

Kommando og kontroll

91. kommando- og kontrollbrigade i Krjazj, Samara oblast.
Christian Kielland

Bakgrunn og virke

Kiellands kom fra en skipsrederfamilie nær Stavanger. I 1874 kom familien tilbake til Norge fra Afrika, og Kielland begynte sin utdannelse, først ved Oslo katedralskole, der han tok examen artium i 1891. Han studerte deretter medisin ved Universitetet i Kristiania, der han ble uteksaminert i 1899. Etter en praksisperiode ved sykehuset i Gravdal, Lofoten, returnerte han til Oslo i 1901 for å arbeide i kirurgisk avdeling på Rikshospitalet. Fra 1902 til 1904 jobbet han i Fødsels-stiftelsen og var fødselslege ved Universitetetsklinikken. Her utviklet han en fødselstang som fikk stor oppmerksomhet internasjonalt. I årene 1911-1914 var han den såkalte senior registrar i Fødsels-stiftelsen. Han arbeidet også i København og det katolske sykehus i Oslo.
Kielland foreslo en ny måte å korrigere fremfallen livmor (livmorprolaps) som ble vel ansett i utlandet. Hans internasjonale omdømme og berømmelse hvilte likevel helt på fødselstangen som bærer hans navn. Han begynte å bruke denne i 1908 i egen praksis. Han var også privat assistent hos professor Kristian Brandt (1859-1932) i denne perioden. I løpet av de neste sju årene samlet han et materiale fra 352 forløsninger. Kielland presenterte tangen i 1908, da han holdt et foredrag for det Kirurgiske Samfunn i Christiania med tittelen "Fødselstangens mekanisme og teknikk". To år senere i 1910, demonstrerte han tangen sin i København og ved ulike klinikker i Tyskland. Men det var ikke før 1915 under et besøk i München gynekologisk forening på invitasjon fra professor Döderlein at tangen hans fikk den anerkjennelsen den fortjente.
I 1916 publiserte Kielland en fullstendig beskrivelse av tangen i en 31 siders artikkel på tysk, med brukerinstruksjoner.
Selv om tangen ble gjenstand for intens diskusjon, men også ble hyppig brukt i utlandet, ble den de første årene ikke brukt på hans eget arbeidssted, Fødselsstiftelsen i Kristiania. Til tross for at Kielland i mer enn ti år arbeidet tett sammen med professor Brandt, fikk ikke tangen noe gjennombrudd i Norge, snarere tvert imot. Brandt syntes ikke den hadde noen fortrinn fremfor den han allerede brukte. Simpsons tang oppfylte alle rimelige krav, mente han, ”saa det har ikke været behov for nogen anden”. Han syntes ikke at det var mye å lære av sin tidligere reservelege. I annenutgaven av Brandts lærebok i fødselshjelp som kom i 1922, sju år etter at Kielland hadde vakt slik oppsikt internasjonalt, nevnes tangen ikke. Kiellands tang ble, så vidt vi vet, ikke brukt på Kvinneklinikken, Rikshospitalet før etter Brandts avgang i 1930.
Kielland var medlem av Den norske lægeforening og Kristiania legeforening.
Almatti-demningen

Almatti-demningen er en demning nær byen Bijapur i delstaten Karnataka i India, på elven Krishna. Den har en installert kratfverkseffekt på 290 MW. Anlegget ble ferdigstilt i 2005, og er privat.
Grunnkretser i Selbu kommune

Grunnkretser i Selbu kommune er delområder og grunnkretser som seksjonerer Selbu kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Proforma

Eksempler

Proforma ekteskap: Et ekteskap inngått utelukkende for å oppnå visse lovmessige fordeler. For eksempel gjenforeningsrett hvis den ene part er utenlandsk statsborger og ikke får nasjonalt statsborgerskap eller innreiserett uten å være gift med noen fra det aktuelle landet. Eller for å oppnå lavere inntektsskatt, ettersom gifte i enkelte land begunstiges med lavere skatt enn enslige og uregistrerte samboere.
Proforma faktura: En faktura som utstedes for en vare som allerede er betalt kontant. En slik proforma faktura fungerer som regnskapsmessig bilag på samme måte som en ordinær faktura. Proforma faktura kan også utstedes for varer som ikke har noen kommersiell verdi eller pris. For eksempel importerte, gratis vareprøver som skal hentes på et tollager.
Anna selvtredje

Anna selv tredje er en fremstilling som har Anna, jomfru Maria og Jesusbarnet samlet som en gruppe. Ofte er Anna avbildet sittende med Maria på fanget, som i sin tur har Jesusbarnet på fanget
Wimbledon-turneringen 1999

Wimbledon-turneringen 1999 ble avviklet mellom 21. juni og 5. juli i London og er en Grand Slam-turnering i tennis på gress. Amerikanske Pete Sampras vant singletittelen i Wimbledon for herrer for sjette gang og forsvarte dermed tittelen fra fjoråret og året før det. Singleturneringen for damer ble vunnet av amerikanske Lindsay Davenport, hun vant også damedoublen sammen med Corina Morariu. Det indiske doubleparet Mahesh Bhupathi / Leander Paes vant doubleturneringen for herrer og Leander Paes vant også mixeddoublen, sammen med Lisa Raymond beseiret de  Jonas Björkman / Anna Kournikova.
Linjeflyg

Historie

Selskapets første rene passasjerrute gikk mellom Malmö og Stockholm og ble til å begynne med fløyet med en DC-3. I sitt første driftsår fløy Linjeflyg mellom 11 flyplasser i Sverige: Jönköping, Kalmar, Karlstad, Kristianstad, Lidköping, Malmö (Bulltofta), Nordmaling (Olofsfors), Stockholm (Bromma), Sundsvall (Midlanda), Visby og Växjö. Med årene fikk selskapet etterhvert 39 flyplasser på programmet, hvorav to i utlandet: København og Oslo. Begge disse rutene ble fløyet på oppdrag fra SAS.
Fra 1957 til 1983 var Stockholm-Bromma hovedflyplassen i Linjeflygs system. 1. oktober 1983 flyttet man til den nyåpnede terminal 4 på Stockholm-Arlanda.
10. september 1990 solgte SAS sin andel i Linjeflyg til godstransportselskapet Bilspedition for 475 MSEK, men et halvt år senere kjøpte SAS andelen tilbake. Linjeflyg ble etterhvert en stadig større utfordrer for SAS, som derfor kjøpte opp også den siste 50%-andelen av selskapet. De to selskapene ble fusjonert og fra 1. januar 1993 ble kun navnet SAS brukt i markedsføringen.
Linjeflyg var Sveriges største innenriks flyselskap. Det betjente over 20 flyplasser og fraktet over 5 millioner passasjerer årlig. Linjeflyg hadde 2 200 ansatte i 1992, og var på den tid den største operatøren av Fokker F28 i verden.
Hemisodorcus rubrofemoratus

Utseende

En middelsstor til stor (hannen 23-62 millimeter), blank, rødbrun til svart, nokså slank hjortebille, hannens kjever lange og slanke, i den ytre delen med én stor, butt tann og én eller to mindre tenner. Som det latinske artsnavnet kan tyde på er lårene gjerne, men ikke alltid, rødlige. Hunnen er mye mindre enn hannen.

Utbredelse

Arten lever i Øst-Asia: Øst-Sibir, det nordlige Kina, Japan og Taiwan.
Blåtårn

Blåtårn var tårnet på Københavns slott. Man vet ikke når det ble bygget, men det antas å ha vært under Erik av Pommern (f.1382-d.1459); man vet at det eksisterte da Kong Hans regjerte.

Bygningen

Tårnet lå mellom riddersalen og portbygningen. Det var i 5 etasjer og med et kvadratisk grunnplan, som målte omtrent 16 meter på hver side. Da Christian IV ble kronet i 1596, ble muren forhøyet med nesten 3 meter til rundt 28 meter (44 alen), og det ble føyet til et spir med kobbertak. Da Frederik IV bygget om Københavns slott i begynnelsen av 1700-tallet, ble Blåtårn stående, men det ble gjennombrutt av den nye hovedporten til slottsgården og kom dermed også til å fungere som portbygning.
Øverst oppe var det innredet fengsel og mest kjent er det nok for Leonora Christinas lange fengselsopphold; hun satt der i 22 år for medvirkning til Corfitz Ulfeldts forræderi. Det var her hun i 1673–1674 påbegynte sitt skrift Jammersminde en skildring av fengselslivet stilet til sine barn.
Av andre kjente fanger kan nevnes Torben Oxe riksråd, Knud Pedersen Gyldenstjerne, biskop Joachim Rønnov, Agnete Sophie Budde og Kristina Nilsdotter Gyllenstierna.
Blåtårn ble revet ned sammen med resten av slottet i 1731–1732. Heretter betegnet «Blåtårn» en arrestbygning i enden av Frederiksholms Kanal, revet 1848.

Ruinene

Ruinene av Blåtårn ble funnet av arkeologer i 1902 og ligger under Christiansborg slott, nærmere bestemt under slottsplassen. Ruinene ble gravet ut i 1917 og det har vært offentlig adgang til dem siden 1924.
Kopili-demningen

Kopili-demningen er en demning med et vannkraftverk i Kopili-elva, i delstaten Assam i det nordøstlige India. Anlegget ble bygget ut i perioden fra 1976 til ferdigstillelsen i 1997.
Totalt installert vannkrafteffekt er 200 MW.
De barmhjertige søstre

De barmhjertige søstre eller Barmhjertighetens døtre er en søsterkongregasjon som ble stiftet 29. november 1633 av Vincent de Paul og Louise de Marillac. Dette var den første kongregasjonen for uklausulerte («ikke innelukkede») kvinner som helt skulle vie seg de fattige og syke.
Hurtigløp på skøyter under Vinter-OL 1932 – 10000 meter herrer

Første runde

Begge heatene ble holdt ettermiddagen fredag ​​5. februar 1932.

Omløp første runde

Begge heatene ble holdt formiddagen lørdag ​​6. februar 1932.
Colossus

Colossus blir regnet som verdens første programmerbare digitale datamaskin. Colossus 1 brukte cirka 1600 radiorør, den leste informasjon fra papirremser ved hjelp av optiske sensorer.
Prototypen, Colossus Mark 1 fungerte i desember 1943, og var i full operasjon fra tidlig 1944. Colossus II ble startet opp 1. juni 1944. Ti maskiner ble bygd og brukt til å dekryptere topphemmelige meldinger kryptert med Lorenz SZ 40 og sz 42.
Maskinene klarte, under testing, å dekode 9700 bokstaver per sekund før papirremsene ble revet i stykker, og i praksis var 5000 bokstaver per sekund det meste som var praktisk mulig.

Design

Teleingeniøren Tommas H. Flowers var, sammen med Sidney W. Broadhurst og William W. Chandler, ansvarlig for designet. Tommy Flowers ble anbefalt av Alan Turing etter å ha jobbet på "Bombe"-prosjektet som dekodet Enigma. Colossus 2 hadde 12 ringbuffre og fem prosessorer som jobbet sammen. Prosessorene og fikk data via seks 6-bits skiftregistre, som igjen fikk data fra seks papirremser fra forskjellige radioopptak. Hver "prosessor", som bestod bl.a. av enheter for boolsk algebra, tellere og klokker, kunne dermed lese to datasett om gangen.
Programmeringen skjedde ved hjelp av fysiske brytere og kabler. Dataene fra papirremsene ble lagt i forskjellige registre, avhengig av "programmeringen". Dataene fra skiftregistrene, som emulerte de tyske Tunny-maskinene, ble også lagt inn, og forskjellige bryterinstillinger ble brukt til å teste forskjellige algoritmer på dataene.

Skjebne

Colossus og formålet med maskinen var strengt hemmelig. Etter krigen ble de ti første maskinene plukket fra hverandre, og Tommy Flowers ble beordret å ødelegge all dokumentasjon. De siste to som ble laget (men ikke ble tatt i bruk) ble tatt fra hverandre i 1959 og 1960.
Alan Turing og hans "Bombe" som dekodet tysk Enigma-kode ble laget før Colossus og er blitt langt mer berømt.
Batman & Robin

Handling

Batman og Robin står overfor to nye superskurker i denne fjerde Batman-filmen: Mr. Freeze og Poison Ivy. Disse to er den største utfordringen hittil for Batman og hans partner, Robin. Mr. Freeze har en kaldblodig plan på gang. Han har til hensikt å fryse ned Gotham City og tilintetgjøre byens innbyggere.

Anmelderne og publikum

Batman & Robin fikk hard medfart av anmelderne og har bare oppnådd 12% på Rotten Tomatoes og 28% på Metacritic. Den kjente amerikanske kritikeren Roger Ebert mente at den raskt utviklet seg til en relativt uinteressant oppfølger med hovedfokus på spesialeffektene. Han gav den to av fire stjerner. The New York Times var en av få amerikanske aviser som yttrykte begeistring for filmen, mens Entertainment Weekly, San Francisco Chronicle, Variety og LA Weekly var blandet i sin kritikk. Den ble dårlig mottatt av aviser som Newsweek, Los Angeles Times og Washington Post.
Til tross for dårlige kritikker ble filmen en forholdsvis stor publikumssuksess. Den innbrakte $238 millioner på verdensbasis, av dem $107 millioner på amerikanske kinoer. Den ble den 12 mest innbringende filmen i USA i 1997 og den 15 mest innbringende på verdensbasis.

Priser og nominasjoner

Alicia Silverstone ble tildelt en Razzie Award i kategorien «verste kvinnelige birolle» for sin innsats i filmen. Den ble nominert til ytterligere Razzier, blant annet «verste film» og «verste regi». Chris O'Donnell og Uma Thurman ble tildelt hver sin Blockbuster Entertainment Award. Det kan ellers nevnes at filmen ble nominert til tre Saturn Award, samt en Golden Reel ved Motion Picture Sound Editors, USA.